Lisiase o ne a sa batle go ikarabelela ka ntlha ya loso lwa Moroma. Fa a ne a utlwa ka leano la polao, o ne a dira gore legolegwa la gagwe le tsewe ka bonako le isiwe kwa Kaesarea. Molao o ne o batla gore magolegwa a tsamaisiwe le dipego tse di buang ka kgetsi ya bone kwa balaoding ba bagolwane ba katlholo. Dipego tseo di ne di akaretsa diphelelo tsa dipatlisiso tse di neng tsa dirwa la ntlha, mabaka a kgato e e tserweng, le kafa motlhotlhomisi a bonang kgetsi ka teng. Lisiase o ne a bega gore Paulo o ne a “latofadiwa kaga dikgang tsa Molao wa bone, mme a sa latofadiwe ka selo le fa e le se le sengwe fela se se tshwanetseng loso kgotsa dikgole,” mme o ne a laela batho ba ba neng ba latofatsa Paulo gore ba bolelele moemedi wa molaodi, e bong Felise, dingongorego tsa bone.—Ditiro 23:29, 30.